SR-lid geskors ná sy glo ‘te wit’ koshuise verdedigBeàtha Groenewald is Dinsdag uit haar amp verwyder. (Foto: Facebook) ŉ Lid van die Noordwes-Universiteit (NWU) se kampusstudenteraad (KSR) is vandeesweek uit haar amp verwyder nadat sy glo vir dorpskoshuise aan die Potchefstroomkampus, wat glo “te wit is”, opgekom het. Die skorsing spruit uit bewerings wat onlangs die ronde gedoen het dat dorpskoshuise op grond van hul rassesamestelling van die jaarlikse verwelkomingsgeleentheid uitgesluit is. Die geleentheid het Saterdag plaasgevind. Beàtha Groenewald, gewese sekretaresse van die SR, het kort voor die uitsluiting haar ongelukkigheid uitgespreek oor ŉ vergadering van die KSR en primarias, waartydens die einste koshuise glo onder skoot gekom het weens hul rassesamestelling. Groenewald is oortuig Saterdag se voorval hou direk verband met dié vergadering, hoewel die NWU aanvoer die koshuise is bloot weens ŉ gebrek aan spasie in die amfiteater uitgesluit en dat die rassebewerings ongegrond is. Toe nuus oor die beweerde uitsluiting bekend word, was raadslede oortuig Groenewald het vertroulike inligting oor die vergadering uitgelek en ŉ mosie van wantroue is teen haar gebring. Minstens 12 raadslede het dit gesteun en sy is as sodanig haar amp kwyt. Sy hou egter vol sy het nie enige inligting met ŉ derde party gedeel nie. Louis Jacobs, woordvoerder van die universiteit, het nie die skorsing bevestig nie en voer aan dat “geen vertroulike inligting van ŉ vergadering van ŉ amptelike universiteitstruktuur aan ŉ buite persoon bekend gemaak kan word nie”. Groenewald het wel aan Maroela Media bevestig dat haar skorsing Dinsdag bekend gemaak is. Koshuise tydens vergadering geroskam Die NWU se Potchefstroomkampus. (Foto: NWU Pukke/Facebook) Volgens Groenewald is ŉ vergadering dae voor die verwelkomingsgeleentheid deur die KSR met koshuise belê. Hoewel sy nie teenwoordig was nie, het lede van haar voogkoshuis, Villagers, vir haar gesê daar is tydens die vergadering vir hulle gesê dorpskoshuise “weerspieël nie die prentjie van diversiteit wat op kampus geskep word nie”. Sy het toe haar mede-KSR-lede hieroor genader en haar ontevredenheid met die opmerkings uitgespreek. “Omdat ek vir my voogkoshuis opgestaan het, het die SR gevoel ek ag die belange van die koshuis en sy studente bo die besluite van die SR en dat my lojaliteit dus nie by die SR lê nie.” Dorpskoshuise is boonop eers die aand voor die verwelkomingsgeleentheid in kennis gestel dat hulle nie teen volle kapasiteit in die amfiteater geakkommodeer kan word nie en dat hulle in aparte lokale na ŉ virtuele uitsending sal moet kyk. “Iemand anders het die media genader en daar is wyd oor die uitsluiting berig,” sê sy. Groenewald sê sy is gevolglik daarvan beskuldig dat sy vertroulike inligting van die SR sonder toestemming aan ŉ buiteparty uitgelek het, daarom die mosie van wantroue teen haar. “Ek dink die skorsing is gebaseer op ongeldige redes, veral omdat ek nooit vantevore van wantroue verdink is of enige soort waarskuwings daarvoor ontvang het nie,” sê sy. “Ek het gedink die SR sou in die belange van die studente optree soos ek glo hulle gelas is om te doen.” AfriForum Jeug het intussen ingetree en sal Groenewald met regshulp bystaan. Die jeugorganisasie het in ŉ verklaring gesê dat haar skorsing beskou word as ŉ poging deur die universiteit om rasse-uitsluiting toe te smeer “en die illusie te skep dat hulle wel daadwerklike aksie geneem het”. “Dit is hoogs verdag dat die Puk, ná die media-storm oor die gebeure van die afgelope naweek, só haastig opgetree het om ŉ skynbaar onskuldige KSR-lid af te dank,” sê René van der Vyver, woordvoerder vir AfriForum Jeug. “Hierdie lyk soos ŉ desperate poging deur die universiteit om die indruk te probeer skep dat hulle teen die ernstige bewerings van rasse-uitsluiting optree.” Groenewald is bereid om druk op die Puk te plaas om ŉ openbare verskoning uit te reik, asook te erken dat die gebeure van die afgelope naweek die gevolg van ŉ rasgedrewe insident was. Ras of kapasiteit? Die dorpskoshuise het Saterdag standpunt ingeneem. (Foto verskaf) Die universiteit voer aan van die koshuise moes elders geakkommodeer word omdat daar nie genoeg plek in die amfiteater was nie. Groenewald sê in die verlede is voorsiening gemaak vir al die eerstejaarstudente in die amfiteater deur bykomende stellasies te bekom. Dié soort stellasies moes ses maande voor die geleentheid gereël word, maar is glo nooit gedoen nie. Sedert die herrie oor die uitsluiting het besorgde ouers en oud-Pukke beeldmateriaal op sosiale media gedeel van oënskynlike oop spasies in die amfiteater op die betrokke dag. Jacobs het by navraag aan Maroela Media verduidelik dat die NWU voorsiening moes maak vir sowat 500 ouers en voogde wat moontlik die geleentheid sou bywoon, daarom die oop spasies. “Spasie is ook beskikbaar gestel om groeperings van die dorpskoshuise te akkommodeer, wat van hulle toe van die hand gewys het.”